Dagana 2. til 4. maí síðastliðinn sótti Lúðrasveit Tónlistarskóla Grundarfjarðar landsmót Sambands íslenskra skólalúðrasveita ( SÍSL ) í Grindavík . Lúðrasveitum á mótinu var skipt upp eftir aldri og getu og var þetta mót fyrir yngsta aldursflokkinn , svokallaðar A-sveitir . Þær eru skipaðar börnum á aldrinum 8 til 12 ára . Á landsmótinu voru um 350 krakkar víðsvegar af landinu . Var þeim skipt í fjórar lúðrasveitir auk trommusveitar . Fá krakkarnir þá að spila með stórri lúðrasveit og kynnast fleiri spilurum frá ýmsum stöðum af landinu . Sveitirnar fimm æfðu hver í sínu lagi frá föstudagskvöldi til sunnudags . Á sunnudeginum voru svo haldnir lokatónleikar fyrir fullu íþróttahúsi Grindavíkur þar sem afrakstur helgarinnar var fluttur . Lúðrasveit Tónlistarskóla Grundarfjarðar er skipuð 12 krökkum á aldrinum 9 - 12 ára og sóttu allir mótið . Á landsmótum SÍSL eru aðeins gefin ein verðlaun , hegðunarverðlaun fyrir sérstaklega góða framkomu , kurteisi og frágang . Skemmst er frá því að segja að hegðunarverðlaunin í ár féllu í skaut Grundfirðinga .